|  |
| --- |
| **Analýza vplyvov na životné prostredie** |
| **5.1 Ktoré zložky životného prostredia (najmä ovzdušie, voda, horniny, pôda, organizmy) budú predkladaným materiálom ovplyvnené a aký bude ich vplyv ?** |
| Vyhlásenie chráneného areálu (CHA) Široká bude mať dlhodobý pozitívny vplyv na prírodné hodnoty, ktoré sú predmetom ochrany územia. Ide najmä o dva prioritné biotopy európskeho významu Pi1 Vnútrozemské panónske pieskové duny (2340\*) a Tr4 Panónske travinno-bylinné porasty na pieskoch, ktoré sú veľmi vzácne, pretože nové pieskové duny sa už na Slovensku nevytvárajú a v iných oblastiach v rámci Slovenska sa nevyskytujú a aj v rámci Záhorskej nížiny sú len zriedka podobné, resp. zachované v podobnom rozsahu. Pieskové duny so solitérnymi stromami vytvárajú ojedinelý krajinný ráz, ktorý sa na Slovensku zachoval iba na odpadových plochách vo Vojenskom obvode Záhorie.  Predmetom ochrany je aj biotop národného významu Ls6.1 Kyslomilné borovicové a dubovo-borovicové lesy, ktorého výskyt je na území Slovenska jedinečný, vyskytuje sa len na Záhorí. Predmetom ochrany sú aj biotopy štyroch druhov živočíchov európskeho významu fuzáč veľký (*Cerambyx cerdo*), roháč obyčajný (*Lucanus cervus*), netopier obyčajný (*Myotis myotis*), netopier brvitý (*Myotis emarginatus*), biotopy jedenástich druhov živočíchov národného významu užovka hladká (*Coronella austriaca*), ropucha zelená (*Bufo viridis*), jašterica zelená (*Lacerta viridis*), netopier Brandtov (*Myotis brandtii*), netopier fúzatý (*Myotis mystacinus*), netopier hrdzavý (*Nyctalus noctula*), očkáň bielopásy (*Hipparchia alcyone*), očkáň metlicový (*Hipparchia semele*), vretienka smldníková (*Zygaena cynarae*), kováčik (*Brachygonus megerlei*), slepúch lámavý (*Anguis fragilis*) a biotopy troch druhov rastlín národného významu kolenec jarný (*Spergula morisonii*), kavyľ piesočný (*Stipa borysthenica*), tezdálka piesočná (*Teesdalia nudicaulis*).  Vyhlásením CHA Široká budú pozitívne ovplyvnené aj ďalšie zložky životného prostredia napr. pôda, voda a ovzdušie.  Hodnotenie vplyvov na jednotlivé zložky životného prostredia:   1. **Organizmy - biota**  |  |  | | --- | --- | | *typ vplyvu* | pozitívny, s priamym environmentálnym dopadom, trvalý | | *veľkosť vplyvu* | veľký | | *rozsah vplyvu* | CHA Široká, čiastočne územie SR | | *celkové hodnotenie environmentálnej významnosti vplyvu* | veľmi významný, priaznivý |   Vyhlásením CHA Široká bude v súlade s požiadavkami Európskej komisie zabezpečená právna ochrana územia, stanovia sa ciele ochrany a vhodný typ manažmentu pre územie, čím budú vytvorené podmienky pre zachovanie resp. obnovenie priaznivého stavu biotopov a biotopov druhov, ktoré tvoria predmet ochrany CHA Široká. Hoci sú opatrenia prioritne zamerané na ochranu biotopov a biotopov druhov, ktoré sú predmetom ochrany CHA Široká, výsledným efektom vyhlásenia CHA Široká bude aj vytvorenie podmienok pre zachovanie alebo zlepšenie stavu ďalších druhov živých organizmov, ktoré sa v území vyskytujú.   1. **Voda**  |  |  | | --- | --- | | *typ vplyvu* | pozitívny, s nepriamym environmentálnym dopadom, trvalý | | *veľkosť vplyvu* | malý | | *rozsah vplyvu* | CHA Široká | | *celkové hodnotenie environmentálnej významnosti vplyvu* | málo významný, priaznivý |   Cieľom predkladaného materiálu nie je ochrana vôd, ale vyhlásenie chráneného územia pozitívne ovplyvní všetky zložky okolitého ekosystému vrátane vôd.   1. **Horniny a pôda**  |  |  | | --- | --- | | *typ vplyvu* | pozitívny, s nepriamym environmentálnym dopadom, trvalý | | *veľkosť vplyvu* | malý | | *rozsah vplyvu* | CHA Široká | | *celkové hodnotenie environmentálnej významnosti vplyvu* | málo významný, priaznivý |   Predkladaný materiál sa nezaoberá problematikou ochrany hornín a pôdy ale vyhlásenie chráneného územia môže pozitívne ovplyvniť aj pôdne pomery.   1. **Ovzdušie**  |  |  | | --- | --- | | *typ vplyvu* | pozitívny, s nepriamym environmentálnym dopadom, trvalý | | *veľkosť vplyvu* | malý | | *rozsah vplyvu* | CHA Široká | | *celkové hodnotenie environmentálnej významnosti vplyvu* | málo významný, priaznivý |   Cieľom predkladaného materiálu nie je ochrana ovzdušia, ale vyhlásenie chráneného územia pozitívne ovplyvní všetky zložky okolitého ekosystému vrátane ovzdušia. |
| **5.2 Bude mať predkladaný materiál vplyv na chránené územia a ak áno, aký?** |
| Schválením nariadenia vlády Slovenskej republiky, ktorým sa vyhlasuje chránený areál Široká, vznikne nové chránené územie – CHA Široká. Chránené územia tvoria základ územného systému ekologickej stability a predstavujú nosné plochy na ochranu biodiverzity resp. ekosystémov. Vyhlásením CHA Široká sa vytvára predpoklad pre zlepšenie a následné zachovanie lokálnej biodiverzity a spolu s ďalšími územiami navrhnutými do sústavy Natura 2000 vytvára podmienky pre naplnenie jej hlavného cieľa, ktorým je zachovanie prírodného dedičstva, významného nielen pre územia Slovenska, ale pre Európsku úniu (EÚ) ako celok.   |  |  | | --- | --- | | *typ vplyvu* | pozitívny, s priamym environmentálnym dopadom, trvalý | | *veľkosť vplyvu* | veľký | | *rozsah vplyvu* | CHA Široká | | *celkové hodnotenie environmentálnej významnosti vplyvu* | veľmi významný, priaznivý | |
| **5.3 Bude mať predkladaný materiál vplyvy na životné prostredie presahujúce štátne hranice? (ktoré zložky a ako budú najviac ovplyvnené)?** |
| Áno. CHA Široká je zároveň územím európskeho významu a spolu s ďalšími územiami sústavy Natura 2000 prispieva k zachovaniu prírodného dedičstva členských krajín EÚ. Vyhlásenie CHA Široká tiež prispeje k vytváraniu rozsiahlej sústavy chránených území, ktorá zabezpečuje relatívnu konektivitu území pre migrujúce druhy živočíchov. |
| **5.4 Aké opatrenia budú prijaté na zmiernenie negatívneho vplyvu na životné prostredie?** |
| Opatrenia na zmiernenie negatívneho vplyvu na životné prostredie nie sú potrebné, keďže predkladaný materiál navrhuje činnosti iba s pozitívnym vplyvom na životné prostredie. |